KOMISIJOS SPRENDIMAS
2008 m. gruodžio 19 d.
kuriuo leidžiama naudoti tam tikrus kiaulių skerdenų klasifikavimo metodus Danijoje
(pranešta dokumentu Nr. C(2008) 8498)
(Tekstas autentiškas tik danų kalba)
(2009/12/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1984 m. lapkričio 13 d. Tarybos reglamentą (EEB) Nr. 3220/84, nustatantį Bendrijos kiaulių skerdenų klasifikavimo skalę (1), ypač į jo 5 straipsnio 2 dalį,
kadangi:
(1)
Pagal Reglamento (EEB) Nr. 3220/84 2 straipsnio 3 dalį kiaulių skerdenos turi būti klasifikuojamos raumeningumą apskaičiuojant pagal statistiškai pagrįstus vertinimo metodus, grindžiamus vienos arba kelių kiaulių skerdenos anatominių dalių fiziniu išmatavimu. Klasifikavimo būdus leidžiama taikyti atsižvelgiant į didžiausią leidžiamą statistinės paklaidos nuokrypį. Šis nuokrypis apibrėžtas 1985 m. spalio 24 d. Komisijos reglamento (EEB) Nr. 2967/85, nustatančio išsamias Bendrijos kiaulių skerdenų klasifikavimo skalės taikymo taisykles (2), 3 straipsnio 2 dalyje.
(2)
Komisijos sprendimu 92/469/EEB (3) Danijoje leidžiama taikyti keturis kiaulių skerdenų klasifikavimo metodus.
(3)
Dėl techninių priežasčių Danija paprašė Komisijos leisti atnaujinti keturis būdus, kuriems buvo suteiktas leidimas, ir naudoti du atnaujintus būdus („Autofom DK“ ir „FOM II“) bei pateikė bandomųjų išpjaustymų rezultatus Reglamento (EEB) Nr. 2967/85 3 straipsnio 3 dalyje numatyto protokolo antroje dalyje.
(4)
Išnagrinėjus šį prašymą paaiškėjo, kad reikalavimai, taikomi išduodant leidimą taikyti tuos klasifikavimo būdus, yra įvykdyti.
(5)
Prietaisus ar klasifikavimo būdus galima leisti keisti tik priėmus naują Komisijos sprendimą, kuriame būtų atsižvelgta į įgytą patirtį. Todėl dabartinis leidimas gali būti panaikintas.
(6)
Kad būtų aiškiau, Sprendimą 92/469/EEB reikėtų panaikinti ir pakeisti nauju.
(7)
Šiame sprendime numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Reglamentu (EEB) Nr. 3220/84, kiaulių skerdenoms klasifikuoti Danijoje leidžiama naudoti šiuos būdus:
a)
prietaisą, vadinamą „Klassificeringscenter (KC)“, ir su juo susijusius vertinimo metodus, kurių aprašas pateikiamas priedo 1 dalyje,
b)
prietaisą, vadinamą „Fat-O-Meater/Manuel Klassificering (FOM/MK)“, ir su juo susijusius vertinimo metodus, kurių aprašas pateikiamas priedo 2 dalyje,
c)
prietaisą, vadinamą „Uni-Fat-O-Meater (Unifom)“, ir su juo susijusius vertinimo metodus, kurių aprašas pateikiamas priedo 3 dalyje,
d)
prietaisą, vadinamą „Fully automatic ultrasonic equipment (AutoFOM 1)“, ir su juo susijusius vertinimo metodus, kurių aprašas pateikiamas priedo 4 dalyje,
e)
prietaisą, vadinamą „Updated fully automatic ultrasonic equipment (AutoFOM DK)“, ir su juo susijusius vertinimo metodus, kurių aprašas pateikiamas priedo 5 dalyje,
f)
prietaisą, vadinamą „Fat-O-Meater II (FOM II)“, ir su juo susijusius vertinimo metodus, kurių aprašas pateikiamas priedo 6 dalyje.
2 straipsnis
Prietaisus arba vertinimo metodus keisti draudžiama.
3 straipsnis
Sprendimas 92/469/EEB panaikinamas.
4 straipsnis
Sprendimas skirtas Danijos Karalystei.
Priimta Briuselyje, 2008 m. gruodžio 19 d.